b'\n_START_ARTICLE_\nSueco kanalas\n_START_PARAGRAPH_\nSueco kanalas (arab. \xd9\x82\xd9\x86\xd8\xa7\xd8\xa9 \xd8\xa7\xd9\x84\xd8\xb3\xd9\x88\xd9\x8a\xd8\xb3, Qan\xc4\x81t al-Suways) \xe2\x80\x93 laivybos kanalas, jungiantis Vidur\xc5\xbeemio ir Raudon\xc4\x85j\xc4\x85 j\xc5\xabras. Ilgis 193,3 km, gylis 24 m, plotis 205/225. siauriausia vieta 60 metr\xc5\xb3 plo\xc4\x8dio. Buvo kasamas 1859\xe2\x80\x931869 m. Sueco kanalas neturi \xc5\xa1liuz\xc5\xb3, nes Raudonosios ir Vidur\xc5\xbeemio j\xc5\xabr\xc5\xb3 vandens lygis i\xc5\xa1 esm\xc4\x97s vienodas. Sueco kanalas 8900 km sutrumpina keli\xc4\x85 tarp Londono ir Indijos. Jis ilgesnis nei Panamos kanalas (81,6 km)._NEWLINE_Kanalas eina per tris e\xc5\xbeerus: Manzila, Timsa ir Did\xc4\xafj\xc4\xaf Kart\xc5\xb3j\xc4\xaf e\xc5\xbeer\xc4\x85. Kanale galimas vienpusis eismas, ta\xc4\x8diau Did\xc5\xbeiajame Kar\xc4\x8diajame e\xc5\xbeere ir tarp Kantaros bei Ismailijos laivai gali prasilenkti. Vakariniu kanalo krantu nutiestas gele\xc5\xbeinkelis._NEWLINE_Praplaukti kanal\xc4\x85 laivui u\xc5\xbetrunka apie 16 valand\xc5\xb3.\n_START_SECTION_\nIstorija\n_START_PARAGRAPH_\nTarp Nilo deltos ir Raudonosios j\xc5\xabros pirm\xc4\x85 kart\xc4\x85 kanalas buvo i\xc5\xa1kastas dar XII a. pr. m. e. Per t\xc5\xabkstant\xc4\xaf met\xc5\xb3 kanalas buvo apleistas, bet kelet\xc4\x85 kart\xc5\xb3 ir atnaujintas. VIII m\xc5\xabs\xc5\xb3 eros am\xc5\xbeiuje \xc5\xa1is kanalas buvo galutinai apleistas ir nebenaudojamas._NEWLINE_1854 m. pranc\xc5\xabz\xc5\xb3 diplomatas ir in\xc5\xbeinierius Ferdinandas de Lesepsas sudomino savo projektu Egipto karali\xc5\xb3. 1858 m. buvo sudaryta Universali J\xc5\xabr\xc5\xb3 Sueco Kanalo Kompanija, kuri tur\xc4\x97jo i\xc5\xa1kasti kanal\xc4\x85 ir j\xc4\xaf pri\xc5\xbei\xc5\xabr\xc4\x97ti 99 metus, po kuri\xc5\xb3 kanalo vald\xc5\xbeia atiteks Egiptui. Kompanija buvo privataus Egipto koncerno, kurio kapitalas priklaus\xc4\x97 Pranc\xc5\xabzijai ir Egiptui, nuosavyb\xc4\x97. 1875 m. dal\xc4\xaf kapitalo i\xc5\xa1 Egipto nupirko britai._NEWLINE_Sueco kanalo kasimas prasid\xc4\x97jo 1859 m. baland\xc5\xbeio 25 dien\xc4\x85, o atidarytas 1869 m. lapkri\xc4\x8dio 17 d. Bendra s\xc4\x85mata siek\xc4\x97 apie 100 mln. JAV doleri\xc5\xb3._NEWLINE_1888 m. pagal tarptautin\xc4\x99 konvencij\xc4\x85 kanalu buvo leista plaukti vis\xc5\xb3 valstybi\xc5\xb3 laivams ir taikos, ir karo metu. Ta\xc4\x8diau britai kanal\xc4\x85 laik\xc4\x97 labai svarbiu j\xc5\xabriniu objektu d\xc4\x97l kolonijini\xc5\xb3 interes\xc5\xb3. 1936 m. su Egiptu pasira\xc5\xa1yta sutartis, pagal kuri\xc4\x85 britai \xc4\xafgavo teis\xc4\x99 Sueco kanale laikyti savo ginkluot\xc4\x85sias paj\xc4\x97gas. V\xc4\x97liau Egiptas pareikalavo, kad britai pasitraukt\xc5\xb3 i\xc5\xa1 Sueco kanalo zonos ir 1954 m. abi valstyb\xc4\x97s pasira\xc5\xa1\xc4\x97 sutart\xc4\xaf, kuri panaikino 1936 m. sutart\xc4\xaf. Jau 1956 m. visi brit\xc5\xb3 kariniai daliniai paliko Egipto teritorij\xc4\x85._NEWLINE_1956 m. liepos 26 dien\xc4\x85 JAV ir Jungtin\xc4\x97 Karalyst\xc4\x97 atsisak\xc4\x97 finansuoti Egipte statom\xc4\x85 Asuano u\xc5\xbetvank\xc4\x85 (Nilo up\xc4\x97), tod\xc4\x97l Egiptas nacionalizavo Sueco kanal\xc4\x85. 1956 m. spalio 29 d. Izraelis u\xc5\xbepuol\xc4\x97 Egipt\xc4\x85, o po dviej\xc5\xb3 dien\xc5\xb3 prie Izraelio prisid\xc4\x97jo ir Pranc\xc5\xabzijos bei Jungtin\xc4\x97s Karalyst\xc4\x97s ginkluotosios paj\xc4\x97gos. Karo tikslas buvo u\xc5\xbetikrinti laisv\xc4\x85 laiv\xc5\xb3 plaukim\xc4\x85 Sueco kanalu. Egiptas, atsakydamas \xc4\xaf i\xc5\xa1puol\xc4\xaf, kanale nuskandino 40 laiv\xc5\xb3 ir s\xc4\x97kmingai u\xc5\xbeblokavo keli\xc4\x85 kanalu. \xc4\xae \xc5\xa1\xc4\xaf nesutarim\xc4\x85 \xc4\xafsiki\xc5\xa1o Jungtin\xc4\x97s Tautos, ir lapkri\xc4\x8dio m\xc4\x97nes\xc4\xaf buvo pasiekta taika. Egipto vald\xc5\xbeia Sueco kanal\xc4\x85 i\xc5\xa1 naujo atidar\xc4\x97 1957 m. kovo m\xc4\x97nes\xc4\xaf. Iki 1975 met\xc5\xb3 Egiptas neleido Sueco kanalu plaukti Izraelio laivams. Nuo 1975 m. iki 1979 m. gal\xc4\x97jo plaukti tik nekariniai Izraelio laivai, o 1979 m. buvo pasira\xc5\xa1yta Egipto ir Izraelio taikos sutartis, kuri atv\xc4\x97r\xc4\x97 keli\xc4\x85 visiems Izraelio laivams.\n_START_SECTION_\nNaujasis kanalas\n_START_PARAGRAPH_\nNaujasis Sueco kanalas 2015 m. \xc4\xafrengtas \xc5\xa1alia pirmojo. Naujojo kanalo ilgis \xe2\x80\x93 35 km, jis jungia Vidur\xc5\xbeemio bei Raudon\xc4\x85j\xc4\x85 j\xc5\xabras. Kanalas pastatytas per metus nuo 2014-\xc5\xb3j\xc5\xb3 rugpj\xc5\xab\xc4\x8dio m\xc4\x97n. Projektas buvo finansuojamas priva\xc4\x8diomis ir vie\xc5\xa1osiomis l\xc4\x97\xc5\xa1omis \xe2\x80\x93 egiptie\xc4\x8diai pirko investicinius sertifikatus. Sueco kanalu nuo \xc5\xa1iol gal\xc4\x97s plaukti dvigubai daugiau laiv\xc5\xb3.'